กรมส่งเสริมการเกษตร หนุนเกษตรกรใช้นวัตกรรมเทคโนโลยีช่วยตัดแต่งควบคุมทรงพุ่มลำไย ยกระดับคุณภาพลำไยภาคเหนือ
นายสำราญ สาราบรรณ์ รองอธิบดีกรมส่งเสริมการเกษตร เปิดเผยว่า ในปีนี้กรมส่งเสริมการเกษตรสนับสนุนให้เกษตรกรเข้าร่วมโครงการรณรงค์การผลิตลำไยคุณภาพ เพื่อพัฒนาคุณภาพผลผลิต โดยใช้นวัตกรรมและเทคโนโลยีการตัดแต่งช่อผล ตัดต้นเตี้ยมาช่วยในการผลิตในโครงการส่งเสริมการเกษตรแบบแปลงใหญ่ (ลำไย) จำนวน 53 แปลง ส่งผลให้ผลผลิตมีคุณภาพเพิ่มขึ้น เป็นเกรด AA และ A คาดว่าจะมีผลผลิตลำไยคุณภาพออกมาประมาณ 27,000 ตัน และมีบางส่วนเป็นลำไยเกรด AAA ส่งขายในห้างสรรพสินค้าชั้นนำ เช่น สยามพารากอน นอกจากนี้ยังได้ร่วมกับ บริษัท ไปรษณีย์ไทย จำกัด นำผลผลิตทางการเกษตรเข้าสู่ระบบตลาดออนไลน์ โดยผลผลิตลำไยแปลงใหญ่ ในจังหวัดเชียงใหม่ ลำพูน และน่าน จะเป็นจังหวัดนำร่องในการค้าขายสินค้าผ่านระบบออนไลน์ ด้วยระบบ E-Market ผ่าน Thailandpostmart.com สอดคล้องตามมติคณะกรรมการพัฒนาและบริหารจัดการผลไม้ หรือ Fruit Board ปี 2561 ที่วางแผนบริหารจัดการคุณภาพและปริมาณผลผลิตลำไย โดยเน้นกระจายผลผลิตออกนอกแหล่งผลิต

ลำไย เป็นไม้ผลเศรษฐกิจ มีแหล่งผลิตสำคัญทั้งในภาคเหนือและภาคตะวันออก คาดการณ์ว่าผลผลิตลำไยภาคเหนือปีนี้จะมีผลผลิตออกสู่ตลาดรวม 650,000 ตัน จะออกมากในเดือนสิงหาคม ร้อยละ 36 มีแนวโน้มเพิ่มขึ้นจากปีที่แล้ว ประมาณร้อยละ 15 เนื่องจากมีการส่งเสริมให้ปรับเปลี่ยนมาผลิตลำไยนอกฤดูกาลเพิ่มขึ้นอย่างต่อเนื่อง ในสัดส่วน นอกฤดู 60 ต่อในฤดู 40 ทำให้ผลผลิตในฤดูลดลง